CELEX: 32014D0927
Language: sk
Date: 2014-12-17 00:00:00
Title: 2014/927/EÚ: Vykonávacie rozhodnutie komisie zo  17. decembra 2014 , ktorým sa mení vykonávacie rozhodnutie 2013/770/EÚ s cieľom transformovať Výkonnú agentúru pre spotrebiteľov, zdravie a potraviny na Výkonnú agentúru pre spotrebiteľov, zdravie, poľnohospodárstvo a potraviny

18.12.2014   
            
            
               SK
            
            
               Úradný vestník Európskej únie
            
            
               L 363/183
            
         VYKONÁVACIE ROZHODNUTIE KOMISIE
   zo 17. decembra 2014,
   ktorým sa mení vykonávacie rozhodnutie 2013/770/EÚ s cieľom transformovať Výkonnú agentúru pre spotrebiteľov, zdravie a potraviny na Výkonnú agentúru pre spotrebiteľov, zdravie, poľnohospodárstvo a potraviny
   
      (2014/927/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (1), a najmä na jeho článok 3,
   keďže:
   
               (1)
            
            
               Komisia prostredníctvom vykonávacieho rozhodnutia Komisie 2013/770/EÚ (2) vytvorila Výkonnú agentúru pre spotrebiteľov, zdravie a potraviny (ďalej len „agentúra“) a zverila jej riadenie programov Únie v oblasti spotrebiteľov a zdravia v období 2014 až 2020, ako aj riadenie odbornej prípravy v oblasti bezpečnosti potravín, na ktoré sa vzťahuje smernica Rady 2000/29/ES (3) a nariadenie Európskeho parlamentu a Rady (ES) č. 882/2004 (4). Agentúra preukázala svoju účinnosť a efektívnosť.
            
         
               (2)
            
            
               Komisia vo svojom oznámení z 29. júna 2011 pod názvom „Rozpočet stratégie Európa 2020“ (5) navrhla využiť možnosť rozsiahlejšieho využívania existujúcich výkonných agentúr na vykonávanie programov Únie v nadchádzajúcom viacročnom finančnom rámci.
            
         
               (3)
            
            
               Riadenie opatrení na poskytovanie informácií a propagáciu na podporu poľnohospodárskych výrobkov na vnútornom trhu a v tretích krajinách podľa nariadenia Európskeho parlamentu a Rady (EÚ) č. 1144/2014 (6) zahŕňa vykonávanie technických projektov, ktoré nesúvisia s politickými rozhodnutiami a vyžadujú si vysokú úroveň technických a finančných odborných znalostí počas celého projektového cyklu.
            
         
               (4)
            
            
               Analýza nákladov a prínosu (7) vykonaná v súlade s článkom 3 ods. 1 nariadenia (ES) č. 58/2003 s cieľom posúdiť náklady a prínos delegovania častí programov, v rámci ktorých sa v období 2014 – 2020 realizovali výdavky Únie, na výkonné agentúry bola zameraná na riadenie úloh vyplývajúcich z nariadenia (EÚ) č. 1144/2014. Komisia analýzu nákladov a prínosu prispôsobila tak, aby sa dosiahla vyššia efektívnosť, a súčasne na svojej úrovni vykonala dodatočné zníženie počtu zamestnancov s cieľom zabezpečiť celkovú neutralitu rozpočtu, t. j. že sa nárast výdavkov na dodatočné ľudské zdroje vo výkonných agentúrach vyrovná zodpovedajúcim znížením zdrojov na úrovni Komisie. Pri tomto kroku sa už zohľadnili zdroje súvisiace s delegovaním programu. Z analýzy nákladov a prínosu vyplýva, že poverenie agentúry určitými úlohami súvisiacimi s opatreniami na poskytovanie informácií a propagáciu na podporu poľnohospodárskych výrobkov by prinieslo nezanedbateľné kvalitatívne a kvantitatívne výhody v porovnaní s interným scenárom, podľa ktorého by sa všetky aspekty nových programov riadili interne v rámci Komisie. Predmetné úlohy tematicky súvisia s mandátom a poslaním agentúry. Agentúra už získala kompetencie, zručnosti a kapacity, ktoré sú pre dané úlohy bezprostredne relevantné. Vzhľadom na skutočnosť, že agentúra je pomerne malá, je v dobrej pozícii ujať sa úloh súvisiacich s programami s podobným spôsobom riadenia. Navyše riadenie prostredníctvom agentúry zviditeľní pôsobenie Únie v tejto oblasti. Na vykonávanie nových úloh môže agentúra úspešne využiť existujúce kanály na komunikáciu a prácu s verejnosťou. V neposlednom rade agentúra vďaka prevzatiu nových úloh bude spravovať väčší rozpočet a dosiahne veľkosť, pri ktorej možno nájsť ďalšie možnosti spolupôsobenia.
            
         
               (5)
            
            
               Z dôvodu načasovania prijatia nariadenia (EÚ) č. 1144/2014 sa mandát agentúry podľa vykonávacieho rozhodnutia 2013/770/EÚ nevzťahoval na delegovanie tohto nového programu.
            
         
               (6)
            
            
               V záujme zohľadnenia týchto dodatočných úloh by sa agentúra mala transformovať na Výkonnú agentúru pre spotrebiteľov, zdravie, poľnohospodárstvo a potraviny.
            
         
               (7)
            
            
               Vykonávacie rozhodnutie 2013/770/EÚ by sa preto malo zodpovedajúcim spôsobom zmeniť.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Výboru pre výkonné agentúry,
            
         PRIJALA TOTO ROZHODNUTIE:
   Jediný článok
   Vykonávacie rozhodnutie 2013/770/EÚ sa mení takto:
   
               1.
            
            
               Článok 1 sa nahrádza takto:
               „Článok 1
               Zriadenie
               Týmto sa na obdobie od 1. januára 2014 do 31. decembra 2024 zriaďuje Výkonná agentúra pre spotrebiteľov, zdravie, poľnohospodárstvo a potraviny (ďalej len ‚agentúra‘), ktorá nahrádza výkonnú agentúru zriadenú rozhodnutím 2004/858/ES a pokračuje v jej činnosti, pričom sa jej štatút upravuje nariadením (ES) č. 58/2003.“
            
         
               2.
            
            
               V článku 3 ods. 1 prvom pododseku sa dopĺňa toto písmeno d):
               
                           „d)
                        
                        
                           poskytovanie informácií a propagáciu na podporu poľnohospodárskych výrobkov na vnútornom trhu a v tretích krajinách.“
                        
                     
         
      V Bruseli 17. decembra 2014
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 11, 16.1.2003, s. 1.
   
      (2)  Vykonávacie rozhodnutie Komisie 2013/770/EÚ zo 17. decembra 2013, ktorým sa zriaďuje Výkonná agentúra pre spotrebiteľov, zdravie a potraviny a zrušuje rozhodnutie 2004/858/ES (Ú. v. EÚ L 341, 18.12.2013, s. 69).
   
      (3)  Smernica Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. ES L 169, 10.7.2000, s. 1).
   
      (4)  Nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 165, 30.4.2004, s. 1).
   
      (5)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Rozpočet stratégie Európa 2020, KOM(2011) 500 v konečnom znení.
   
      (6)  Nariadenie Európskeho parlamentu a Rady (EÚ) č. 1144/2014 z 22. októbra 2014 o poskytovaní informácií a propagácii na podporu poľnohospodárskych výrobkov na vnútornom trhu a v tretích krajinách a ktorým sa ruší nariadenie Rady (ES) č. 3/2008 (Ú. v. EÚ L 317, 4.11.2014, s. 56).
   
      (7)  Analýza nákladov a prínosov týkajúca sa delegovania určitých úloh v súvislosti s vykonávaním programov Únie na obdobie rokov 2014 – 2020 na výkonné agentúry (záverečná správa z 19. augusta 2013).